ปูออกตัวเสื้อแดง ไม่รู้ว่าใคร สร้างสถานการณ์
ลูกหาบยุ-แต่งทุกสัปดาห์ ปชป.ระบุเป็นเรื่องท้าทาย แนะนำรัฐบาลต้องทันเกม,คสช.เตือนคนปลุกระดมใส่เสื้อแดงวันอาทิตย์ 1 พ.ย. ให้กำลังใจ ปู สู้คดีจำนำข้าว ปล่อยเจ้าหน้าที่ใช้ดุลพินิจจัดการ นปช.ยุต่อชวนแต่งแดงทุกสัปดาห์ ยิ่งลักษณ์ รับทราบเสียงกองเชียร์ แต่ทำไม่รู้ไม่ชี้ว่าใครทำ ปชป.จวกแค่เกมดิ้น ผบ.ทบ.เล็งลงพื้นที่ทัพภาค 3 นายกฯปรี๊ดอีก บ่น อารมณ์เสียๆ หงุดหงิดสื่อเข้มยังต้องคงอำนาจรัฏฐาธิปัตย์ไว้ อย่าหลงเชื่อพวกบ่อน ทำลาย กรธ.คุยทำงานมาครึ่งทางแล้ว วางคิวถกระบบเลือกตั้ง ตีกรอบสกัดประชานิยม พร้อมเปิดรับฟังเสียงต้านตั้ง คปป. อาณันย์ ยันปรองดองต้องเห็นผล พท.ไม่เข็ดชูธงนิรโทษเหมาเข่งแกนนำ-ผู้ชุมนุม รับลูกห้ามเอาผิดย้อนหลังคนทุจริต มาร์ค ปัดรอยปริใน ปชป. แต่ผู้ว่าฯกทม.ต้องมีคำตอบชัดเจน ชายหมู เซ็นตั้ง อรรถวิชช์ นั่งที่ปรึกษาฯ,หลังมีกลุ่มเคลื่อนไหวทางการเมืองปลุกกระแสให้มีการสวมใส่เสื้อแดง ในวันอาทิตย์ที่ 1 พ.ย. เพื่อเป็นการให้กำลังใจ น.ส.ยิ่งลักษณ์ ชินวัตร อดีตนายกรัฐมนตรี สู้คดีโครงการรับจำนำข้าวนั้น,เมื่อเวลา 12.30 น. วันที่ 23 ต.ค. พ.อ.วินธัย สุวารี โฆษกคณะรักษาความสงบแห่งชาติ (คสช.) กล่าวถึงกรณีที่นายวรชัย เหมะ อดีต ส.ส.พรรคเพื่อไทย ปลุกระดมทางโซเชียลมีเดียนัดใส่เสื้อแดงในวันที่ 1 พ.ย.นี้ เพื่อให้กำลังใจ น.ส.ยิ่งลักษณ์ ชินวัตร อดีตนายกรัฐมนตรี สู้คดีรับจำนำข้าว ว่า กรณีดังกล่าวต้องการเชิญชวนเพื่อให้กำลังใจ แต่อีกมุมหนึ่งก็เป็นไปได้ที่อาจทำให้ถูกสังคมมองว่าเป็นความพยายามที่จะแสดงออกเชิงสัญลักษณ์จนถูกตีความว่าเป็นเรื่องการเมือง ดังนั้นการแสดงออกใดๆ ช่วงนี้ยังคงต้องระมัดระวัง เพราะบางครั้งอาจส่งผลในเชิงทางความรู้สึกในมุมต่างๆต่อกลุ่ม หรือบุคคลอื่นๆได้ ซึ่งไม่อยากให้มองแต่เพียงเรื่องจำกัดสิทธิหรือไม่ แต่ขอให้มองว่าเป็นเรื่องการขอความร่วมมือเพื่อความเรียบร้อยภายใต้ช่วงเวลาพิเศษ,พ.อ.วินธัยกล่าวว่า ที่ผ่านมาหลายๆกลุ่มให้ความร่วมมือ คสช.เป็นอย่างดี อย่างไรก็ตาม การแสดงออกลักษณะดังกล่าวคงต้องขึ้นอยู่กับดุลพินิจ และมุมมองของเจ้าหน้าที่ว่าจะพิจารณาอย่างไร ตามความมุ่งหมายที่อยากดูแลให้สังคมเกิดความสงบเรียบร้อยซึ่งต้องขึ้นอยู่กับสถานการณ์ด้วย โดยขณะนี้ยังไม่มีรายละเอียดเพราะอยู่ในช่วงเป็นกระแสข่าว หากมีการเชิญชวนในลักษณะปลุกระดมจริง ทางเจ้าหน้าที่จำเป็นต้องดำเนินการตามแนวทางที่คสช.เคยขอความร่วมมือไว้,นพ.เชิดชัย ตันติศิรินทร์ อดีต ส.ส.พรรคเพื่อไทย และแกนนำ นปช. กล่าวถึงกรณีคนเสื้อแดงเชิญชวนให้แต่งชุดแดงในวันที่ 1 พ.ย. เพื่อให้กำลังใจ น.ส.ยิ่งลักษณ์ ชินวัตร ว่า เชื่อว่าวันดังกล่าวจะมีประชาชนใส่ชุดแดงออกมาจำนวนมากทั่วประเทศ แต่จะไม่มีกิจกรรมแสดงออกอย่างอื่น นอกจากใส่เสื้อแดงอย่างเดียว ถือเป็นสิทธิการแสดงออกของประชาชนที่จะใส่เสื้อสีอะไรก็ได้ ใครจะมาห้ามไม่ได้ ตนจะใส่เสื้อแดงในวันอาทิตย์ที่ 1 พ.ย.เช่นกัน เพราะปกติใส่เสื้อแดงทุกวันอาทิตย์อยู่แล้ว และเชื่อว่าแกนนำ นปช.หลายคนจะใส่เสื้อแดงเช่นกัน ถ้าในวันที่ 1 พ.ย. มีคนใส่เสื้อแดงจำนวนมาก อาจมีการชักชวนให้ใส่เสื้อแดงในทุกสัปดาห์ก็ได้ แต่ยืนยันว่าพรรคเพื่อไทยและกลุ่ม นปช. ไม่ได้อยู่เบื้องหลังการนัดใส่เสื้อแดงครั้งนี้ เป็นการแสดงออกของประชาชนที่รักความเป็นธรรม ที่เห็นว่า น.ส.ยิ่งลักษณ์ถูกรังแกมาตลอดเรื่องโครงการรับจำนำข้าว คสช.ไม่ควรวิตกหรือกลัวเกินเหตุ เพราะเป็นการแสดงออกของประชาชนธรรมดา ที่ผ่านมาคนเสื้อแดงอึดอัดมาก แต่ไม่อยากออกมาประท้วง เลยต้องขอแสดงออกบ้าง,นายวิม รุ่งวัฒนจินดา คณะทำงานของ น.ส. ยิ่งลักษณ์ ชินวัตร อดีตนายกรัฐมนตรี กล่าวถึงกระแสในโซเชียลเชิญชวนประชาชนสวมเสื้อสีแดงในวันที่ 1 พ.ย. เพื่อให้กำลังใจ น.ส.ยิ่งลักษณ์ต่อสู้คดีโครงการรับจำนำข้าว ว่า น.ส.ยิ่งลักษณ์ทราบเรื่องดังกล่าวแล้ว แต่ไม่ทราบว่าใครทำ ดูเหมือนเป็นการสร้างสถานการณ์ให้เกิดความแตกแยกมากกว่า ส่วนเรื่องความไม่ยุติธรรมในการต่อสู้คดีนั้น น.ส.ยิ่งลักษณ์ทราบดีว่าประชาชนรับรู้ สังเกตได้จากการลงพื้นที่ไปทำบุญตามจังหวัดต่างๆ ประชาชนยังให้การต้อนรับ น.ส.ยิ่งลักษณ์เป็นอย่างดี เหมือนขณะที่ดำรงตำแหน่งนายกฯ ขณะเดียวกันยังมีการเรียกร้องให้ น.ส.ยิ่งลักษณ์กลับมาบริหารประเทศเพื่อจะได้ช่วยเหลือคนจน,นายวิมกล่าวว่า การเชิญชวนให้กำลังใจ น.ส.ยิ่งลักษณ์ โดยใส่เสื้อสีแดงวันที่ 1 พ.ย. ทางทีมงานและ น.ส.ยิ่งลักษณ์ทราบดีว่าประชาชนให้กำลังใจตลอดเวลา โดยไม่จำเป็นต้องนัดแนะหรือปลุกระดม เพราะถึงวันหนึ่งถ้าประชาชนได้ทราบว่า น.ส.ยิ่งลักษณ์ไม่ได้รับความยุติธรรม วันนั้นประชาชนก็คงออกมาเอง น.ส.ยิ่งลักษณ์ดีใจแต่ไม่ได้ดีใจจากการปลุกระดม แต่ดีใจที่เมื่อลงต่างจังหวัด ประชาชนยังรัก ให้กำลังใจ ให้การต้อนรับอย่างดี,นางรัชฎาภรณ์ แก้วสนิท อดีต ส.ส.ระบบบัญชีรายชื่อพรรคประชาธิปัตย์ กล่าวถึงกรณีพรรคเพื่อไทยออกแถลงการณ์ปกป้อง น.ส.ยิ่งลักษณ์ ชินวัตร อดีตนายกฯ ในคดีจำนำข้าว และมีการแชร์ในโซเชียลมีเดียชวนให้ใส่เสื้อแดงวันที่ 1 พ.ย.ว่า เป็นการดิ้นรนของคนพรรคเพื่อไทยว่าตัวเองไม่ผิด รัฐบาล 2 มาตรฐาน ใช้ช่องทางวิธีการไม่ถูกต้องทั้งที่แถลงการณ์ปกป้อง น.ส.ยิ่งลักษณ์ 6 ข้อก็ไม่ได้ชี้แจงแก้ข้อมูลข้อเท็จจริงที่ถูกกล่าวหา แต่เป็นการโฆษณาชวนเชื่อ อ้างนโยบายรับจำนำข้าวอ้างชาวนา บิดเบือนว่าขัดขวางผลประโยชน์ของชาวนาเพื่อปลุกระดมคนให้ออกมาหนุน น.ส.ยิ่งลักษณ์ ให้หลุดคดีนี้ทั้งทางอาญาและทางแพ่งจากการปล่อยปละละเลยจนเกิดโกงในโครงการนี้ ทั้งนี้ ถือเป็นความพยายามปลุกระดมอีกครั้งหวังให้เหมือนปี 2544 การดิ้นครั้งสุดท้ายของนายทักษิณ และ น.ส.ยิ่งลักษณ์ เพราะ 1.หมดสิ้นปัญญาจึงต้องกลับไปใช้วิธีเดิม 2.วัดกำลังคนเสื้อแดงว่ายังพร้อมและเหนียวแน่นหรือไม่ 3.หวังท้าทายให้ พล.อ.ประยุทธ์ จันทร์โอชา นายกฯใช้ ม.44 เพิ่มแรงกระตุ้นสร้างกระแส รัฐบาลจึงต้องรู้เท่าทันและทันเกมให้มากที่สุดเพื่อความสงบสุขของบ้านเมือง,วันเดียวกันเวลา 08.00 น. พล.อ.ประยุทธ์ จันทร์โอชา นายกรัฐมนตรีและหัวหน้า คสช. นำคณะรัฐมนตรี ร่วมวางพวงมาลาและถวายความเคารพ ที่บริเวณด้านหน้าพระบรมราชานุสรณ์ พระบาทสมเด็จพระจุลจอมเกล้าเจ้าอยู่หัว รัชกาลที่ 5 ลานพระราชวังดุสิต เนื่องในวันปิยมหาราช โดยมีตัวแทนจากหน่วยงานส่วนราชการ องค์กรอิสระ พรรคการเมือง ภาคเอกชน และนิสิตนักศึกษา ร่วมวางพวงมาลาและถวายความเคารพโดยพร้อมเพรียงกัน เพื่อเป็นการน้อมรำลึกถึงพระมหากรุณาธิคุณที่มีต่อปวงชนชาวไทย ภายหลังเสร็จพิธี นายกฯได้เดินมาพูดคุยกับบรรดารัฐมนตรี อาทิ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม พล.ร.อ.ณรงค์ พิพัฒนาศัย นายวิษณุ เครืองาม รองนายกรัฐมนตรี นายสุวพันธุ์ ตันยุวรรธนะ ม.ล.ปนัดดา ดิศกุล รมต.ประจำสำนักนายกรัฐมนตรี นายอุตตม สาวนายน รมว.เทคโนโลยีสารสนเทศและการสื่อสาร (ไอซีที) พล.ต.อ.อดุลย์ แสงสิงแก้ว รมว.การพัฒนาสังคมและความมั่นคงของมนุษย์ โดยนายกฯบ่นกับบรรดารัฐมนตรีว่า ช่วงนี้ข่าวมีแต่อะไรไม่รู้,จากนั้น พล.อ.ประยุทธ์เดินมาขึ้นรถเพื่อเดินทางกลับ โดยมีสื่อมวลชนมารอดักสัมภาษณ์ จังหวะที่นายกฯเดินอ้อมท้ายรถและกำลังจะขึ้นรถ ได้ตะโกนพร้อมชี้ไปที่กลุ่มรัฐมนตรีว่า หนังสือพิมพ์ห่วยๆไม่ต้องไปอ่านมัน จากนั้นขึ้นไปนั่งในรถพร้อมกับบ่นว่า อารมณ์เสียๆ ขณะเดียวกับที่คนขับได้ลดกระจกรถลง พล.อ.ประยุทธ์จึงสั่งคนขับว่า เอากระจกขึ้นๆ และเดินทางกลับทันทีโดยไม่ได้ให้สัมภาษณ์ใดๆ,ก่อนหน้านี้เวลา 07.00 น. พล.อ.ประวิตร วงษ์สุวรรณ รองนายกฯและ รมว.กลาโหม พร้อมด้วย พล.อ.อุดมเดช สีตบุตร รมช.กลาโหม พล.อ.ปรีชา จันทร์โอชา ปลัดกระทรวงกลาโหม และ ผบ.เหล่าทัพ ร่วมพิธีวางพวงมาลาถวายความจงรักภักดีแด่พระบาทสมเด็จพระจุลจอมเกล้าเจ้าอยู่หัว เนื่องในวันปิยมหาราช จากนั้น พล.อ.ประวิตรให้สัมภาษณ์ถึงการเดินทางไปเยือนประเทศกัมพูชากับ พล.อ.อนันตพร กาญจนรัตน์ รมว.พลังงาน เมื่อวันที่ 22 ต.ค. ว่า เป็นการพูดคุยนอกรอบไม่มีอะไรเป็นพิเศษ ยืนยันว่าไม่มีการพูดคุยถึงเรื่องความร่วมมือด้านพลังงานของ 2 ประเทศ เพราะเรื่องเหล่านี้ต้องนำเข้าที่ประชุมคณะรัฐมนตรีเพื่อพิจารณาก่อน ไปลือกันเรื่อยเปื่อย ยังไม่ได้ทำอะไรเลย ไปคุยกันเฉยๆ ยังไม่ได้คุยเรื่องพลังงาน รวมถึงเรื่องก๊าซต่างๆคุยไม่ได้ ถ้าคุยต้องมีแบบแผน เนื่องจากเป็นเรื่องระหว่างประเทศว่าจะเริ่มต้นกันอย่างไร ความจริงเรื่องพลังงานคุยกันมา 20 ปีแล้ว แต่ยังไม่ได้เริ่มทำ,พล.อ.ประวิตรกล่าวอีกว่า ส่วนกรณีที่นายกฯมอบหมายให้ดำเนินการกวาดล้างกลุ่มผู้มีอิทธิพลมาเฟียในท้องถิ่นต่างๆภายใน 6 เดือน ว่า ต้องดำเนินการให้ทันตามกรอบเวลาที่กำหนด โดยเรียกประชุมร่วมระหว่าง คสช. กระทรวงกลาโหม กระทรวงมหาดไทย และสำนักงานตำรวจแห่งชาติ เพื่อหารือร่วมกัน ยืนยันว่าไม่ใช่การปราบปราม แต่เป็นการดูแลเรื่องอาวุธสงครามเพราะยังพบว่ามีการใช้อาวุธสงครามอยู่มาก จะลงไปดูทุกพื้นที่ทั่วประเทศ ส่วนผู้มีอิทธิพลมีหลายอย่าง ผู้มีอิทธิพลทางดีก็มีแต่ถ้าไม่ดีก็ต้องดำเนินการโดยไม่ได้เจาะลงพื้นที่ใดเป็นพิเศษ ส่วนที่มีกระแสข่าวว่ามีบัญชีดำเตรียมไว้เรียบร้อยแล้วนั้น ยังไม่มีบัญชีดำ,ที่พระบรมราชานุสาวรีย์รัชกาลที่ 5 กองบัญชา การกองทัพบก (บก.ทบ.) พล.อ.ธีรชัย นาควานิช ผบ.ทบ. นำคณะนายทหารระดับสูง พร้อมด้วยพ่อค้า ประชาชนที่อยู่ในชุมชนบริเวณกองทัพบก วางพวงมาลา ถวายสักการะและน้อมรำลึกครบรอบ 105 ปี วันสวรรคตของพระบาทสมเด็จพระจุลจอมเกล้าเจ้าอยู่หัว รัชกาลที่ 5 หลังสั่งการให้ปรับภูมิทัศน์ใหม่ หลังเสร็จพิธี พล.อ.ธีรชัยได้กล่าวทักทายผู้สื่อข่าวด้วยใบหน้ายิ้มแย้มว่า มาไหว้และสักการะกันบ้างนะ ขอบคุณนะ แต่ไม่ให้สัมภาษณ์ใดๆ,ผู้สื่อข่าวรายงานว่า วันที่ 29 ต.ค. พล.อ.ธีรชัยในฐานะรองผู้อำนวยการรักษาความมั่นคงภายในราชอาณาจักร (รอง ผอ.รมน.) และเลขาธิการ คสช. จะเดินทางไปตรวจเยี่ยมกองทัพภาคที่ 3 และร่วมประชุมกับ ผู้ว่าราชการจังหวัด ข้าราชการ ตำรวจ ทหาร ในพื้นที่ภาคเหนือ,วันเดียวกัน นายนรชิต สิงหเสนี โฆษกคณะกรรมการร่างรัฐธรรมนูญ (กรธ.) กล่าวถึงการพิจารณาร่างรัฐธรรมนูญหมวดสิทธิเสรีภาพว่า การพิจารณาหมวดดังกล่าว กรธ.ไม่มีเจตนารมณ์ หรือมีความคิดควบคุมสื่อมวลชน โดยตั้งองค์กรมาคุมการใช้โซเซียลมีเดียโดยเฉพาะเฟซบุ๊ก แต่ กรธ.ได้หารือถึงเรื่องสิทธิเสรีภาพสื่อมวลชนแล้ว เห็นควรบัญญัติว่าเสรีภาพของสื่อมวลชนในการเสนอข่าวสารย่อมได้รับการคุ้มครอง กรธ.เข้าใจดีว่าเสรีภาพสื่อมีความสำคัญต่อระบอบประชาธิปไตย ส่วนการใช้สื่อสังคมออนไลน์นั้น กรธ.เคยตั้งข้อสังเกตว่า ผู้ใช้โซเชียลมีเดีย เพื่อแสดงความคิดเห็นไม่ได้มีกรอบจรรยาบรรณเหมือนสื่อมวลชน แต่ในที่สุด กรธ.ไม่ได้หารือหรือมีดำริว่าจะสร้างกลไกควบคุมโซเชียลมีเดีย ไม่มีการสร้างกลไกควบคุมอะไรทั้งสิ้น ส่วน การพิจารณาโครงสร้างทางการเมือง ขณะนี้ยังไม่ได้พิจารณาเนื้อหาที่มาของนายกรัฐมนตรีว่า ต้องมาจาก ส.ส.หรือคนนอก รวมถึงเรื่อง คปป. การประชุมครั้งต่อไปของ กรธ.ในวันที่ 26 ต.ค. จะหารือเรื่องระบบการเมืองฝ่ายนิติบัญญัติ จะเปิดให้สื่อมวลชนเข้ารับฟังการพิจารณาได้,ที่รัฐสภา นายอมร วาณิชวิวัฒน์ โฆษกคณะกรรมการร่างรัฐธรรมนูญ (กรธ.) กล่าวว่า กรธ.ทำงานมาได้เกือบครึ่งทางแล้ว ในส่วนแนวนโยบายแห่งรัฐ พยายามป้องกันไม่ให้นักการเมืองเข้ามาใช้อำนาจที่อยู่ในรัฐธรรมนูญ มาเป็นนโยบายของตัวเอง หาก กรธ.เขียนเรื่องแนวนโยบายแห่งรัฐไว้ในรัฐธรรมนูญเยอะ จะกลายเป็นว่า เราเป็นผู้กำหนดนโยบายรัฐบาลเอง จึงควรให้นักการเมืองออกนโยบายเองบ้าง แต่ต้องพิจารณาความเหมาะสมเรื่องนโยบายที่เป็นหน้าที่ของรัฐ ที่ต้องจัดให้ประชาชนว่าควรมีมากน้อยเพียงใด เพราะ กรธ.กังวลเรื่องนโยบายประชานิยม เนื่องจากที่ผ่านมา นักการเมืองเอานโยบายด้านการศึกษา สาธารณสุข ที่มีอยู่ใน รัฐธรรมนูญ ไปดัดแปลงเป็นนโยบายสร้างความนิยมให้ตัวเอง ทั้งที่เป็นสิ่งที่รัฐบาลต้องทำให้ประชาชน ซึ่ง กรธ.ไม่เห็นด้วย,นายอมรกล่าวว่า สัปดาห์หน้า กรธ.จะพิจารณารายงานของคณะอนุกรรมการโครงสร้างอำนาจหน้าที่ฝ่ายบริหาร และคณะอนุกรรมการโครงสร้างอำนาจฝ่ายนิติบัญญัติ ที่ไปศึกษาเรื่องโครงสร้างการบริหาร และระบบเลือกตั้ง ว่าควรใช้แบบสัดส่วนผสม หรือวันแมนวันโหวต ส่วนกรณีคณะกรรมการยุทธศาสตร์การปฏิรูปและการปรองดองแห่งชาติ (คปป.) ถ้าจำเป็นต้องมีก็แก้ไขได้ โดยมองช่องทางที่เชื่อมต่อไปได้ และพร้อมรับฟังความคิดเห็นจากฝ่ายที่ไม่เห็นด้วย ทั้งนักการเมือง และนักวิชาการบางกลุ่ม กรธ.พร้อมให้นักการเมืองร่วมแสดงความเห็นในการร่างรัฐธรรมนูญ โดยเชิญนักการเมืองทุกพรรค กลุ่มการเมือง มาร่วมเสวนาให้มากที่สุด,พ.ต.อาณันย์ วัชโรทัย สมาชิกสภาขับเคลื่อนการปฏิรูปประเทศ (สปท.) กล่าวถึงแนวทางสร้างความปรองดองในวาระการปฏิรูปประเทศของ สปท. ว่า ที่ประชุมกลุ่มย่อยของ สปท.ด้านการเมือง จะขอรอดูการประชุมแม่น้ำ 5 สาย ในวันที่ 28 ต.ค. เพื่อนำมาเป็นแนวทางการทำงานของ สปท. ซึ่งที่ประชุมเห็นตรงกันว่าเรื่องการปรองดอง ควรมีแนวทางเป็นรูปธรรมชัดเจนออกมาว่าจะทำอะไรบ้าง ไม่ใช่มีแค่ผลการศึกษาเหมือนที่ผ่านมา ส่วนเรื่องนิรโทษกรรมมีการพูดคุยกันบ้าง โดยเห็นตรงกับ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ว่า ขั้นตอนนิรโทษกรรมต้องผ่านกระบวนการยุติธรรมก่อน ขณะที่บางส่วนเสนอว่าควรมีคณะกรรมการกลางที่ได้รับการยอมรับจากสังคม เช่น นักกฎหมาย นักรัฐศาสตร์ มาพิจารณาว่าคดีใดเป็นคดีร้ายแร้ง หรือคดีเล็กน้อยที่ควรได้รับการนิรโทษกรรมบ้าง ต้องทำเป็นเรื่องเร่งด่วน ส่วนตัวอยากให้แยกเรื่องการปรองดองออกไปทำต่างหาก ไม่เกี่ยวกับ สปท.,นายกอบศักดิ์ ภูตระกูล สปท. กล่าวว่า ในฐานะที่เป็นเคยเป็นสมาชิกสภาปฏิรูปแห่งชาติ (สปช.) สายเศรษฐกิจ และอดีตกรรมาธิการยกร่างรัฐธรรมนูญ จะสานต่อภารกิจปฏิรูปที่ได้เริ่มต้นไว้แล้วให้สำเร็จลุล่วงให้ได้ วันนี้เป็นโอกาสดีของ สปท.ไม่ต้องเริ่มต้นจากศูนย์ เพราะ สปช.ได้วางกรอบสำคัญการปฏิรูปไว้หลายเรื่องแล้ว โดยเฉพาะ 3 เรื่องสำคัญ ได้แก่ 1.ความเหลื่อมล้ำ ที่มีแผนปฏิรูป การร่างรัฐธรรมนูญ และกฎหมายต่างๆเตรียมไว้ว่า ทำอย่างไรถึงจะลดความเหลื่อมล้ำได้ 2.ทำกลไกโครงสร้างให้เกิดการปฏิรูปอย่างต่อเนื่อง เช่น ในภาคธุรกิจต้องมีองค์กร Change Management Unit เป็นองค์กรอิสระ ทำหน้าที่ดูแลจัดการการเปลี่ยนแปลงขององค์กร ซึ่งถือเป็นหัวใจ และ 3.เรื่องการคลัง ที่ผ่านมามีช่องโหว่มาก เห็นชัดว่าเรามีเงินน้อยลงเรื่อยๆ กับภารกิจที่เราต้องทำ ดังนั้น จึงต้องใช้จ่ายเงินงบประมาณกับโครงการที่เหมาะสม มีความสูญเสียน้อยที่สุด ซึ่งต้องหารือกันพอสมควร,นายกอบศักดิ์กล่าวอีกว่า ส่วนกระบวนการรับไม้ต่อของ สปท. เราต้องทำงานกับ กรธ. ต้องคิดว่ามีหลายเรื่องที่เขียนไว้ในรัฐธรรมนูญ ที่เป็นคำที่เขียนสวยๆ อาทิ ต้องมีการกระจายที่ดินอย่างเป็นธรรม แต่มันหมายความว่าอย่างไร มันไม่ชัด หรืออยากมีธนาคารแรงงาน ซึ่งหน้าที่ของ สปท. หรือรัฐบาล คือ ทำเรื่องเหล่านี้ให้เห็นผล ธนาคารแรงงานต้องมี พ.ร.บ.ประกอบรัฐธรรมนูญ มีรายละเอียดที่จะนำไปสู่การเป็นธนาคารแรงงานอย่างแท้จริง เพราะชื่อเดียวกันแต่เขียนคนละอย่าง ก็กลายเป็นคนละเรื่อง รัฐธรรมนูญไม่ลงมาถึงจุดนี้ รัฐธรรมนูญครั้งนี้ยิ่งจะทำน้อยกว่าครั้งที่แล้วที่ตั้งใจไว้ คือ ทำตัวรัฐธรรมนูญเป็นหลัก แต่กฎหมายประกอบรัฐธรรมนูญที่ไม่มีใครทำ เราก็ต้องเตรียมการทำให้เกิดกฎหมายเหล่านั้น ดังนั้น ไม่ว่าจะเป็นเรื่องความเหลื่อมล้ำ การคลัง การปฏิรูป เราอาจเป็นคนทำรายละเอียดให้มากขึ้น และทำให้เกิดผลที่แท้จริง ให้สอดรับกับรัฐธรรมนูญที่กำลังจะเขียน ส่วน สปท.ต้องเลือกว่าจะทำอะไรบ้าง เช่น ความเหลื่อมล้ำ การทุจริต การศึกษา ตำรวจ สปท.แต่ละคนมีเรื่องหลัก 4-5 เรื่องแตกต่างกัน ต้องมาคุยกันว่าเรื่องใดเป็นหลัก ไม่เช่นนั้นเวลาที่เหลืออยู่ จะไม่ทันต่อการผลักดันเรื่องเหล่านี้,ด้าน นพ.เชิดชัย ตันติศิรินทร์ อดีต ส.ส.พรรคเพื่อไทย และแกนนำ นปช. กล่าวถึงข้อเสนอการผลักดันการนิรโทษกรรมทางการเมือง ว่า เห็นด้วยกับข้อเสนอของนายสมพงษ์ สระกวี สปท. ที่เร่งรัดให้การนิรโทษกรรมเป็นเรื่องเร่งด่วนให้เห็นผลเป็นรูปธรรมก่อนการเลือกตั้ง และควรนิรโทษกรรมแบบไม่มีเงื่อนไขให้ทั้งแกนนำ และผู้ชุมนุมที่กระทำผิดเนื่องจากมีแรงจูงใจทางการเมือง โดยครอบคลุมทั้งคดีอาญา และคดีลหุโทษทั้งหมด โดยให้เหมาเข่งครอบคลุมถึงคดีเผา การทำร้าย การยิงกันในช่วงการชุมนุมทางการเมืองทุกเหตุการณ์ ก็ต้องใจแข็งให้ได้รับการนิรโทษกรรมด้วย เพื่อให้เกิดความปรองดอง แต่ไม่ให้ครอบคลุมไปถึงคดีทุจริต และความผิดตามมาตรา 112,นพ.เชิดชัยกล่าวว่า ส่วนกรณีนายสมชัย ศรีสุทธิยากร กรรมการการเลือกตั้ง (กกต.) เสนอไม่ให้มีการตัดสิทธิทางการเมืองตลอดชีพย้อนหลังแก่นักการเมืองที่ทุจริตนั้น ตามหลักสากลของกฎหมาย ไม่มีสิทธิออกกฎหมายเพื่อเล่นงานลงโทษย้อนหลังอยู่แล้ว ต้องใช้บังคับในอนาคต เพื่อป้องปรามให้เกิดความหวาดกลัวที่จะทำทุจริต แต่ที่ผ่านมาประเทศไทยชอบตีความกฎหมายแบบศรีธนญชัย ใช้กฎหมายมาเล่นงานย้อนหลัง จนทำให้เกิดปัญหาตามมา ดังนั้น สิ่งที่นายสมชัยพูดถือว่าถูกต้อง แต่ไม่รู้ว่าเป็นการพูดเอาใจนักการเมืองหรือไม่ เพราะที่ผ่านมา กกต.ไม่เคยทำหน้าที่ผลักดันให้เกิดการเลือกตั้งอย่างจริงจัง ทำให้ปัญหาเกิดบานปลาย,อีกเรื่อง นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวตอบโต้ นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ ประเด็นโครงการรับจำนำข้าว ว่า ที่ นพ.วรงค์พยายามทำตัวเป็นกูรูเรื่องข้าว มีแต่การมโนและใส่ร้ายตามถนัด จึงจะตอบให้เป็นวิทยาทานว่า 1.พรรคไม่เคยบอกว่ามีชาวนาเข้าร่วมโครงการ 3.7 ล้านครัวเรือน ส่วนที่เข้าร่วมโครงการ 2.2 ล้านครัวเรือนได้ผลจึงทำให้อีก 1.5 ล้านครัวเรือน สามารถนำไปขายเอง 2.ที่อ้างว่าหากไปไม่รอดก็ยกเลิกได้นั้น นโยบายนี้ไปรอดแน่หากไม่มีการสมคบคิดกันเป่านกหวีดให้ทหารออกมายึดอำนาจ 3.ที่บอกว่าต้องตั้งงบประมาณรายจ่ายนั้น ตอนที่รัฐบาลประชาธิปัตย์จ่ายเงินช่วยชาวนา ตั้งเป็นงบประมาณไว้ก่อนหรือไม่ 4.เรื่องการระบายข้าวแบบจีทูจี นพ.วรงค์เป็นทั้งผู้กล่าวหาและพยาน ควรจะไปเบิกความในศาล 5.ส่วนที่กล่าวหา น.ส.ยิ่งลักษณ์นั้นเป็นคดีความแล้ว พยานหลักฐานจะนำเสนอต่อศาล 6.ที่บอกว่าอายุความเรียกร้องความเสียหายทางแพ่งตาม พ.ร.บ.ความรับผิดทางละเมิดคือ 2 ปีนั้น เริ่มนับตั้งแต่เมื่อไรและจะขาดเมื่อไร จึงได้เร่งรีบรวบรัดจนไม่เปิดโอกาสให้ต่อสู้คดี,นายสุรพงษ์ โตวิจักษณ์ชัยกุล แกนนำพรรคเพื่อไทย กล่าวว่า ฝากถึงนายวิษณุ เครืองาม รองนายกรัฐมนตรี ที่รู้ว่ารัฐบาลทำความเสียหายใหญ่หลวงในการอนุมัติซื้อยางพาราแพง และขายให้จีนแบบขาดทุนไปกว่า 4 พันล้านบาท ต้องให้รัฐบาลชี้แจงต่อคณะกรรมการป้องกันและปราบปรามการทุจริตแห่งชาติ (ป.ป.ช.) เพราะนายวิษณุออกมายอมรับผ่านสื่อว่ารู้จักกับบุคคลที่ได้รับการเสนอชื่อเป็น ป.ป.ช.ใหม่ ไหนคุยว่ารัฐบาลนี้โปร่งใสตรงไปตรงมา ในเมื่อรัฐบาลทำความเสียหายต่องบประมาณแผ่นดินเสียเอง พล.อ.ประยุทธ์ จันทร์โอชา ต้องรับผิดชอบความเสียหายทางแพ่ง เหมือนที่ น.ส.ยิ่งลักษณ์ ชินวัตร โดนในโครงการรับจำนำข้าว ทั้งที่คดีอาญายังไม่ได้เริ่มต้นพิจารณา ขอให้มีมาตรฐานเดียวกัน โดย พล.อ.ประยุทธ์จะต้องรับผิดชอบความเสียหายทางแพ่ง ส่วนคดีอาญารอให้ ป.ป.ช.ดำเนินการและส่งฟ้องตามขั้นตอนของกฎหมายต่อไปภายหลังได้ ดังนั้น ย้ำให้นายวิษณุร้องไปยัง ป.ป.ช.ดำเนินการตรวจสอบโครงการรับซื้อยางพาราของรัฐบาล ไม่ทราบเป็นการเอื้อประโยชน์ให้พวกพ้องหรือไม่,นายชวลิต วิชยสุทธิ์ รักษาการรองเลขาธิการพรรคเพื่อไทย กล่าวถึงกรณี พล.ต.สรรเสริญ แก้วกำเนิด โฆษกรัฐบาล ระบุถึงเรื่องโครงการรับจำนำข้าวว่ารัฐบาลให้ความสำคัญกับกระบวนการยุติธรรมเป็นหลัก มากกว่าการตอบโต้กันไปมาว่า ความเห็นดังกล่าวถูกต้อง หวังว่าโฆษกรัฐบาลได้ประมวลความเห็นและข้อมูลจากภาคส่วนต่างๆในรัฐบาลจนเกิดความคิดรวบยอดแล้วว่ารัฐบาลจะให้ความสำคัญกับกระบวนการยุติธรรมเป็นหลักจากนี้ไปจึงน่าจะไม่เห็นคนในรัฐบาลออกมาให้สัมภาษณ์ในลักษณะชี้นำกระบวนการยุติธรรมอีกต่อไป,พล.ต.สรรเสริญ แก้วกำเนิด โฆษกประจำสำนักนายกฯ กล่าวถึงข้อห่วงใยงบประมาณการลงทุนโครงสร้างพื้นฐานด้านคมนาคมขนส่งของประเทศ พ.ศ.2558-2565 อาจรั่วไหล ว่า ยืนยันรัฐบาลให้ความสำคัญกับการดำเนินงานที่สุจริต ตรวจสอบได้ โดยให้หน่วยงานของรัฐ ในฐานะผู้จัดซื้อจัดจ้างเอกชนที่เข้ามาประมูลงาน และผู้เชี่ยวชาญในสาขาอาชีพนั้น หรือตัวแทนภาคประชาสังคม ร่วมลงนามในสัญญาคุณธรรม เพื่อป้องกันการรับและให้สินบน เปิดข้อมูลทุกขั้นตอน ที่มีเงินลงทุนเกินกว่า 50 ล้านบาทขึ้นไป รายงานผลการดำเนินงานแก่คณะกรรมการติดตามและตรวจสอบการใช้จ่ายงบประมาณภาครัฐ (คตร.) เพื่อนำเสนอคณะรัฐมนตรี โครงการใดที่รัฐดำเนินการเองผูกพันงบประมาณหลายปี ไม่ใช่การจ่ายเงินมากเพียงครั้งเดียว และบางโครงการรัฐร่วมทุนเอกชน และบางโครงการเอกชนลงทุนเองหมด จึงไม่ใช่การก่อหนี้ที่เป็นภาระประเทศ แต่ก่อหนี้สร้างรายได้,ที่ลานพระราชวังดุสิต นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงกรณีนายวิลาศ จันทร์พิทักษ์ และนายวัชระ เพชรทอง อดีต ส.ส.กทม.พรรคประชาธิปัตย์ ตรวจสอบการจัดซื้อโครงการกล้องวงจรปิดของกรุงเทพมหานคร (กทม.) ถูกตั้งข้อสังเกตว่าเป็นความขัดแย้งภายในพรรคว่า ไม่มีความขัดแย้งใดเพราะเคยย้ำไปแล้วว่า เวลาอดีต ส.ส.ได้รับเรื่องร้องเรียนมาก็ต้องตรวจสอบ ซึ่งในส่วนของผู้ว่าฯกทม.ก็ระบุชัดแล้วว่าจะไม่ทะเลาะกับใคร แต่ประเด็นที่มีการร้องเรียนมาก็ต้องทำให้เกิดความกระจ่าง ทั้งนี้ได้พูดคุยกับทั้งนายวิลาศและนายวัชระแล้ว ก็จะช่วยติดตามในเรื่องนี้ให้ ที่สำคัญคือโดยเฉพาะความปลอดภัยของประชาชนต้องทำให้เกิดความมั่นใจ,ผู้สื่อข่าวถามว่า จะให้ผู้ว่าฯกทม.เข้าให้ข้อมูลปัญหาที่เกิดขึ้นหรือไม่ นายอภิสิทธิ์ตอบว่า ขึ้นอยู่กับผู้ว่าฯกทม.จะมอบหมายใคร แต่ต้องทำให้เกิดความชัดเจน ไม่สามารถเรียกผู้ว่าฯกทม.มาชี้แจงได้ เพราะมีคำสั่ง คสช.ห้ามประชุมพรรคการเมือง จึงเป็นอีกปัญหา เมื่อประชุมไม่ได้ บางคนจึงไปดำเนินการภายนอก ซึ่งเรื่องนี้ต้องการคำตอบเพราะยื่นหนังสือต่อ กทม.แล้ว กทม.ต้องทำให้กระจ่างว่าปลายทางต้องยึดประโยชน์ของประชาชน สิ่งที่คาดหวังไม่ใช่ตัวบุคคล แต่เป็นเรื่องที่จะทำอย่างไรให้เกิดระบบที่มั่นใจ ว่าโครงการต่างๆต้องโปร่งใส เมื่อถามว่าหนักใจในปัญหาที่เกิดขึ้นโดยเฉพาะเรื่องฐานเสียงในพื้นที่ กทม.หรือไม่ นายอภิสิทธิ์ตอบว่า การเลือกตั้งผู้ว่าฯ กทม.น่าจะหลังจากมีเลือกตั้ง ส.ส. และไม่ได้คิดถึงเรื่องคะแนนเสียงหรือฐานเสียงพรรค แต่คิดเรื่องความรับผิดชอบในการแก้ปัญหาให้คน กทม.มากกว่า เพราะเมื่อมีการร้องเรียนมาเราก็ต้องแก้ไขให้ดีที่สุด,วันเดียวกัน ผู้สื่อข่าวรายงานว่ามีการเผยแพร่เอกสารคำสั่ง กรุงเทพมหานครที่ 3135/2558 เรื่อง แต่งตั้งที่ปรึกษาผู้ว่าราชการกรุงเทพมหานคร เพื่อให้การบริหารราชการกรุงเทพมหานคร เป็นไปด้วยความเรียบร้อยและมีประสิทธิภาพ อาศัยอำนาจตาม พ.ร.บ.ระเบียบบริหารราชการ กทม. มาตรา 49 (3) และมาตรา 57 แต่งตั้งนายอรรถวิชช์ สุวรรณภักดี นายอดิศักดิ์ ขันตี เป็นที่ปรึกษาผู้ว่าฯกทม. ทั้งนี้ตั้งแต่วันที่ 1 พ.ย.2558 สั่ง ณ วันที่ 22 ต.ค.2558 ลงนามโดย ม.ร.ว.สุขุมพันธุ์ บริพัตร ผู้ว่าฯกทม. ทำให้เกิดเสียงวิพากษ์วิจารณ์อย่างมากในบรรดาอดีต ส.ส.พรรคประชาธิปัตย์ ถึงความเหมาะสม และที่มาที่ไปในการออกมาปกป้องผู้ว่าฯกทม. หลังถูกอดีต ส.ส.ของพรรคตรวจสอบกรณีการบริหารงาน รวมถึงการจัดซื้อกล้อง CCTV ของ กทม.,ด้านนายอรรถวิชช์ สุวรรณภักดี กล่าวว่า รับทราบคำสั่งดังกล่าวเมื่อกลางดึกคืนวันที่ 22 ต.ค. และแจ้งให้นายอภิสิทธิ์ เวชชาชีวะ ทราบแล้ว โดย ม.ร.ว.สุขุมพันธุ์ ทาบทามตนมาตั้งแต่ต้นเดือน ต.ค. ให้ไปทำงานด้านการเงิน การบัญชี ส่วนนายอดิศักดิ์ ขันตี อดีตรองปลัด กทม. จะให้ดูงานด้านการระบายน้ำ สาเหตุที่แต่งตั้งเพิ่มเพราะมีความเชี่ยวชาญในด้านนี้ ยืนยันว่าไม่เกี่ยวกับเรื่องที่ตนออกมาปกป้องผู้ว่าฯกทม. และรองผู้ว่าฯกทม.,นายวัชระ เพชรทอง อดีต ส.ส.พรรคประชาธิปัตย์ กล่าวว่า อยากให้ พล.อ.ประยุทธ์ จันทร์โอชา นายกฯ และหัวหน้า คสช. ยกเลิกการฮั้วการสร้างถนนตรงตามนโยบายปราบทุจริตของ คสช. ซึ่งได้รับข้อมูลการร้องเรียนมาว่า ที่ผ่านมาตั้งแต่ปีงบประมาณ 55-58 ถ้าโครงการใดเกิน 500 ล้านบาท น่าจะมีการฮั้วและสมยอมราคาทุกงานเพราะทุกโครงการประมูลงานต่ำกว่าราคากลาง 2 เปอร์เซ็นต์ เท่ากันหมด ส่วนงบปี 59 ที่มี 1.7 แสนล้านบาท ได้ข่าวว่าจะเพิ่มเป็น 5 เปอร์เซ็นต์ โดยมีการกำหนดทีโออาร์ล็อกสเปกแบ่งเป็นตอน ตอนละ 600-1,000 ล้านบาท จะได้เฉพาะผู้รับเหมาชั้นพิเศษเท่านั้น ส่วนผู้รับเหมาชั้น 1-4 หมดสิทธิจริงหรือไม่ หาก พล.อ.ประยุทธ์ปลดล็อกได้ ประเทศจะได้ประโยชน์มาก เพราะงานจะเสร็จเร็วขึ้น จะประหยัดเงินให้ประเทศได้กว่า 20-30 เปอร์เซ็นต์ต่อโครงการ และจะถือเป็นผลงานของ คสช.ที่เป็นรูปธรรมและเรียกศรัทธาจากประชาชนมากขึ้น,ต่อมาเวลา 20.15 น. พล.อ.ประยุทธ์ จันทร์โอชา นายกฯ และหัวหน้า คสช. กล่าวในรายการคืนความสุขให้คนในชาติว่า เนื่องใน วันปิยมหาราช เป็นวันคล้ายวันสวรรคตของพระบาทสมเด็จพระจุลจอม เกล้าเจ้าอยู่หัว รัชกาลที่ 5 ผู้ทรงมีพระมหากรุณาธิคุณอันยิ่งใหญ่นานัปการ พระราชกรณียกิจที่สำคัญของพระองค์ นอกจากการเลิกทาส ปฏิรูประบบราชการ และระบบสาธารณูปโภคพื้นฐานของประเทศแล้ว อีกสิ่งหนึ่งที่เป็นมรดกอันดีงามคือ ทรงให้เลือกผู้ใหญ่บ้านโดยคนในหมู่บ้านเอง ซึ่งเป็นการให้ความสำคัญกับการเลือกตั้ง อย่างไรก็ตาม การเลือกตั้งอาจขจัดปัญหาในการปกครองไม่ได้ทั้งหมด แต่การเลือกคนดีมีคุณธรรมได้เป็นผู้ปกครองต่างหาก จะช่วยให้ปัญหาต่างๆได้รับการแก้ไข ในโอกาสนี้ขอได้ร่วมกันน้อมจิตอธิษฐาน และแสดงความสำนึกในพระมหากรุณาธิคุณ ด้วยการรู้รักสามัคคีมุ่งมั่นปรองดอง และร่วมสร้างอนาคตของชาติให้เจริญก้าวหน้าอย่างยั่งยืน โดยการปฏิรูปประเทศ เดินหน้าประเทศไทย ในบทบาทและหน้าที่ของตนอย่างเหมาะสมต่อไป,พล.อ.ประยุทธ์กล่าวอีกว่า เรื่องที่สำคัญมากและต้องเข้าใจกันว่าวันนี้อำนาจรัฏฐาธิปัตย์ ที่รัฐบาลและ คสช.ยังต้องใช้อยู่มีความจำเป็น เพื่อรักษาเสถียรภาพในบ้านเมืองและมีการเปลี่ยนแปลงให้เกิดการปฏิรูป ช่วงนี้จำเป็นต้องเข้มงวดกับทุกเรื่องที่มีความสำคัญต่ออนาคตของประเทศ โดยเฉพาะเรื่องการสร้างเสถียรภาพทางการเมือง ความสงบเรียบร้อย การรักษาชีวิตและทรัพย์สินของประชาชน ขอความร่วมมืออย่าต่อต้านขัดขวาง อยากให้ทุกคนเตือนตนเองว่าอย่าทำผิดกฎหมาย หรือขัดคำสั่ง คสช. ส่วนใหญ่จะอ้างว่าประชาธิปไตย ละเมิดสิทธิมนุษยชน ต่อต้านหาว่าใช้อำนาจเผด็จการ ที่ผ่านมามีการหมักหมมปัญหาไว้ ดังนั้น เรียนอีกครั้งว่าอำนาจรัฏฐาธิปัตย์ที่ตนใช้อยู่ยังคงมีอยู่ ใครจะเรียกร้องอะไรก็ขอให้เป็นไปตามกฎหมาย และคำสั่งของ คสช.จะบอกว่าไม่รู้ไม่ได้ หรือเราไปทำอะไรที่รังแกประชาชนก็คงไม่ได้ เพราะประกาศไว้ล่วงหน้าแล้ว ที่ประกาศไปก็เพื่อคนอื่น เพื่อประชาชนทั้งสิ้น ไม่ได้ไปแสวงหาอำนาจเพื่อจะไปปกครองใคร ในลักษณะที่ต้องการผลประโยชน์ใดๆทั้งสิ้น,พล.อ.ประยุทธ์กล่าวด้วยว่า ขนบธรรมเนียมประเพณีของเรามีมายาวนานหลายร้อยปี ฉะนั้นอย่าไปหลงเชื่อผู้ที่บ่อนทำลาย บิดเบือนให้เข้าใจคำว่าประชาธิปไตยแบบผิดๆ เสรีภาพไร้ขีดจำกัดโดยไม่รู้จักหน้าที่และสิทธิของคนอื่น อ้างแต่เสรีภาพสิทธิมนุษยชนอย่างเดียว ซึ่งเป็นการบ่อนทำลายความมีเสถียรภาพ ภาพลักษณ์ ความรักความสามัคคีของคนในชาติ เสียชื่อเสียงประเทศในองค์กรต่างๆ และในเวทีระหว่างประเทศด้วย วันนี้ตนมาแก้ไข อย่ามาตำหนิว่าอะไรนักเลย ไปดูวันหน้าอย่าไปทำอย่างเช่นที่ผ่านมา เหมือนกับท่านเลือกข้างของท่าน อีกส่วนหนึ่งที่เราต้องระมัดระวังคือวัฒนธรรมต่างประเทศ ซึ่งเราก็ห้ามไม่ได้อีก เลือกเอาแล้วกันอะไรดีหรือไม่ดี ต้องช่วยกันรักษาวัฒนธรรมไว้อย่าให้สูญหายไป ทั้งสถาบันชาติ ศาสนา พระมหากษัตริย์ เราต้องรักษาไว้ ถ้าเราไม่มีเสถียรภาพ ไม่ปลอดภัย การเมืองไม่แน่นอนก็เป็นปัญหาอีก กำหนดไว้แล้วว่าเดือน ก.ค.2560 จะต้องเลือกตั้ง ท่านก็ต้องนำไปสู่ตรงนั้นร่วมกันด้วย ไม่ใช่ให้ทำคนเดียวทุกอย่าง
คสช.เตือนคนปลุกระดมใส่เสื้อแดงวันอาทิตย์ 1 พ.ย. ให้กำลังใจ ปู สู้คดีจำนำข้าว ปล่อยเจ้าหน้าที่ใช้ดุลพินิจจัดการ นปช.ยุต่อชวนแต่งแดงทุกสัปดาห์ ยิ่งลักษณ์ รับทราบเสียงกองเชียร์ แต่ทำไม่รู้ไม่ชี้ว่าใครทำ ปชป.จวกแค่เกมดิ้น 
ข่าวหน้า1,ข่าวการเมือง,ปลุกระดม,ใส่เสื้อแดง,ให้กำลังใจ,ยิ่งลักษณ์ ชินวัตร,นัดใส่เสื้อแดง,จำนำข้าว,แสดงออกเชิงสัญลักษณ์,เชิญชวน,ข่าว,ไทยรัฐออนไลน์